Fiende under grunnen: Slik er «Gaza metro» blitt en nøkkel i krigen
Palestinernes metoder i krig skiller seg markant fra Vestens. Det tvinger Israel til å ta noen svært vanskelige valg. «Etter all sannsynlighet, i den neste krigen, vil det mest fremtredende symbolet bli tunnelstrategien.» Ordene tilhører Rami Ahmad Abu Zbeid, en palestinsk militærekspert og blogger for Al-Jazeera med koblinger til Hamas-tidsskriftet al-Risala. Etter 2014, sist gang Israel invaderte Gazastripen, skrev han en doktoravhandling ved al-Aqsa-universitetet i Gaza. Den handlet om det som er blitt palestinernes mest effektive og kanskje mest fryktede våpen: Tunneler. Flere av gislene som ble tatt av Hamas i Israel 7. oktober, holdes trolig i det Israels forsvar kaller «Gaza metro». Israel fortsetter å la bombene regne over Gaza, og ingen er trygge. Selv nede i dypet. Om Israel invaderer, vil infanteri og ingeniører forsøke å rydde tunnelene. Dem de kjenner til. Det er et «marerittaktig scenario», sier Midtøsten-ekspert. Spesialister på underjordisk krigføring Palestinske militser har i årevis forberedt en type krig som skiller seg markant fra den «vestlige» måten å krige på, som Israel fører. Det er det flere grunner til: På en tradisjonell slagmark ville Israel pulverisert militsene ti av ti ganger. Men palestinerne har over flere år tilpasset både slagmark og strategi til å møte en langt mektigere motstander. Blant annet har de spesialisert seg på underjordisk krigføring. Daphné Richemond-Barak, ekspert på underjordisk krigføring ved Reichmanuniversitetet i Israel, sier til BBC at det virker som Hamas har «perfeksjonert kunsten» det er å bygge tunneler for krigføring de siste årene. Ingen vet nøyaktig hvor alle tunnelene på Gazastripen går, eller hvor mange som finnes. Selv Hamas’ medlemmer skal bare kjenne til noen av dem, siden forskjellige «lag» får tildelt sine egne, unike områder. Israelerne har lenge forsøkt å ødelegge tunnelene. Tidligere, som nå, er de mål for bombeangrep: – Et marerittaktig scenario – Vi trener, og vi graver tunneler. Det er den fremste trusselen vi kan ha for å avskrekke et israelsk angrep, sa en militær Hamas-leder med ansvar for det nordlige Gaza til Aftenposten i 2017. Abu Zbeid påstår at Hamas over tid har utviklet en egen «tunnelstrategi». Den gir dem flere muligheter i krig: Israelske myndigheter har kalt tunnelene som går inn i Israel, for «terrortunneler». Vestlige armeer har fortsatt ingen klare svar på tunnelstrategien. US Army publiserte først i 2017 første doktrine på emnet, kalt «Small Unit Training in Subterranean Environments». Så det er relativt nytt, ifølge Colin P. Clarke, forskningssjef ved The Soufan Center. – Å rydde tunneler er et marerittaktig scenario for soldatene som gjør det, sier han. Ifølge Clarke vil Hamas ha forberedt tunnelene på et angrep fra Israels (IDF), og de kjenner dem inn og ut. Noen av tunnelene er trolig rigget med feller og eksplosiver. – Hamas har hatt nok av tid til å rigge klar feller (booby-traps) i hele nettverket, sier Daphné Richemond-Barak til BBC. Ifølge Abu Zbeid utgjorde tunnelene under forrige invasjon en «veldig alvorlig» strategisk fare for Israel, som IDF har brukt alle tilgjengelige ressurser på å avsløre «uten positive resultater». Konklusjonen hans var at tunnelstrategien utfordret forestillingen om at Israel, på tross av militær og teknologisk overlegenhet, kan «ødelegge kraften i den palestinske motstanden». Slik kontrer Israel «tunnelstrategien» Men israelerne har med årene utviklet flere metoder for å møte trusselen fra tunnelene. Noen av dem trenes på i en egen «by». På soldatslang kalles leiren «mini-Gaza»: Etter Hamas-angrepet på Israel sist lørdag, kan IDF ha brukt såkalte «bunker busters» til å ødelegge tunneler i Gaza. Men tunnelene som utgjør «Gaza-metro», er mange og ofte ukjente. Ifølge Colin P. Clarke kan nytten av bunker busters på tunneler være begrenset. Årsaken er at Gaza er tettbebygd, og at bombene fører til stor utilsiktet skade. At israelske gisler er involvert, gjør trolig saken spesielt problematisk for hæren. Hamas sier de har over 200 gisler på Gazastripen. De hevder at de vil bytte gislene mot 6000 palestinske fanger. Daphné Richemond-Barak sier at det å ødelegge tunnelene trolig vil føre til betydelige tap av liv på begge sider – også blant gislene Hamas har tatt. Dersom Israels styrker går inn på bakken, kan de bruke droner og ubemannede kjøretøy (UGV-er) i tunnelene, for å kartlegge dem og identifisere feller, før israelske soldater eventuelt sendes ned. Men invasjonen lar vente på seg. Torsdag besøkte den israelske forsvarsministeren Yoav Gallant de mobiliserte israelske soldatene som står like utenfor Gazastripen. Etterpå sendte forsvarsdepartementet ut en uttalelse:  – Dere ser nå Gaza fra avstand. Dere vil snart se det fra innsiden. Ordren vil komme.   Israel vil ikke svare På sosiale medier sirkulerer videoer som skal vise israelske bombeangrep mot Hamas’ tunnelnettverk. Det er imidlertid ikke verifisert at videoene viser tunneler som sprenges. Aftenposten har vært i kontakt med IDF og spurt hvor mange angrep på tunneler de har gjennomført og hvilken ammunisjon de bruker. Vi har også spurt dem om de kan bombe Hamas’ tunneler når gislene trolig holdes fanget der. Israels forsvar har ikke svart på noen av spørsmålene. En talsperson for hæren har sagt at Israel forbereder seg på neste steg i krigen, men at dette kan bli noe annet enn en bakkeinvasjon. I mellomtiden fortsetter bombene å falle. Over 3700 mennesker er drept og rundt 11.000 er såret på Gazastripen de siste ukene.
Palestinere bruker tunneler som en del av sin strategi i krigen mot Israel. Underjordisk krigføring er krevende og farlig for vestlige styrker. Hamas kjenner tunnelnettverket best. Israel prøver å ødelegge tunnelene, men dette kan føre til store tap på begge sider.